**ТТК (SIC) 25 түшүндүрмөсү**

***«Пайда салыгы – ишкананын же анын акционерлеринин салык статусун өзгөртүү»***

**Шилтемелер**

• *«Финансылык отчеттуулукту берүү»* ФОЭС (IAS) 1 (2007-жылы кайра каралган)

• *«Эсеп саясаты, бухгалтердик баалоолордогу өзгөртүүлөр жана каталар»* ФОЭС (IAS) 8

• *«Пайда салыгы»* ФОЭС (IAS) 12

**Суроо**

1 Ишкананын же анын акционерлеринин салык статусун өзгөртүү ишкана үчүн анын салык милдеттенмелеринин жана активдеринин көбөйүшү же азайышы сыяктуу мындай натыйжаларга алып келиши мүмкүн. Мисалы, мындай өзгөртүү ишкананын үлүштүк инструменттеринин биржасындагы листингге байланыштуу же анын өздүк капиталын кайра түзүмдөштүрүүдө келип чыгышы мүмкүн. Өзгөртүү акциялардын контролдук үлүшүнүн ээси болгон акционер башка өлкөгө кеткенде да болушу мүмкүн. Мындай окуянын натыйжасында ишканага салынган салыктын тартиби өзгөрүшү мүмкүн. Мисалы, ишкана салык жеңилдиктерин алат же жоготот же ага салынган салык мындан ары башкача ставка менен жүргүзүлөт.

2 Ишкананын же анын акционерлеринин салык статусунун өзгөрүшү ишкананын учурдагы салык милдеттенмелеринин же активдеринин көлөмүнө токтоосуз таасир этиши мүмкүн. Өзгөртүү ишкананын активдери менен милдеттенмелеринин баланстык наркынын ордун толтурууда же төлөөдө келип чыккан салык натыйжаларына салык статусунун өзгөртүлүшү кандай таасир этерине карабастан, ишкана тарабынан таанылган кийинкиге калтырылган салык милдеттенмелери менен активдеринин көбөйүшүнө же азайышына да алып келет.

3 Буга байланыштуу ишканалар өздөрүнүн салык статусунун же өздөрүнүн акционерлеринин салык статусунун өзгөртүлүшүнүн салыктык натыйжаларын кандайча чагылдыруусу керек деген суроо туулат.

**Консенсус**

4 Ишкананын же анын акционерлеринин салык статусун өзгөртүү пайда менен зыяндын эсептери болуп саналбаган эсептерде чагылдырылган суммалардын көбөйүшүнө же азайышына алып келбейт. Салык статусундагы өзгөртүүлөрдүн учурдагы жана кийинкиге калтырылган салыктык натыйжалары, бул натыйжалар операциялар жана окуялар менен байланышкан учурлардан тышкары мезгил үчүн, пайда менен зыяндын курамына киргизилүүгө тийиш, алардын натыйжасында ошол эле же башка мезгилде, бул сумма түздөн-түз өздүк капиталдын көбөйүшү же азайышы катары чагылдырылат же башка жыйынды кирешенин курамында таанылат. Ошол эле же башка мезгилде өздүк капиталдын отчеттуулукта таанылган көлөмүнүн (пайда менен зыяндын курамына киргизилбеген) өзгөрүшүнө тиешеси бар салыктык натыйжалар түздөн-түз өздүк капиталдын эсебин көбөйтүүгө же азайтууга тийиш. Башка жыйынды кирешенин курамында таанылган суммаларга тиешеси бар салыктык натыйжалар башка жыйынды кирешенин курамында таанылууга тийиш.

**Консенсустун күнү**

1999-жылдын августу

**Күчүнө кирүү күнү**

Ушул консенсус 2000-жылдын 15-июлунда күчүнө кирет. Эсеп саясатындагы өзгөртүүлөр ФОЭС (IAS) 8ге ылайык эске алынууга тийиш.

ФОЭС (IAS) 1 (2007-жылы кайра каралган) тарабынан ФОЭСте колдонулган терминологияга түзөтүүлөр киргизилген. Андан тышкары, 4-пунктка түзөтүүлөр киргизилген. Ишкана бул түзөтүүлөрдү 2009-жылдын 1-январынан же бул күндөн кийин башталуучу жылдык мезгилдерге карата колдонууга тийиш. Эгер ишкана ФОЭС (IAS) 1ди (2007-жылы кайра каралган) алда канча эрте мезгилге карата колдонсо, көрсөтүлгөн түзөтүүлөр ушундай алда канча эрте мезгилге жайылтылууга тийиш.